CELEX: 32021R1217
Language: el
Date: 2021-07-26 00:00:00
Title: Εκτελεστικός κανονισμός (ΕΕ) 2021/1217 της Επιτροπής της 26ης Ιουλίου 2021 για τη θέσπιση κανόνων και προϋποθέσεων για την πραγματοποίηση αναζητήσεων επαλήθευσης από μεταφορείς, διατάξεων για την προστασία και ασφάλεια των δεδομένων στο σύστημα επαλήθευσης ταυτότητας των μεταφορέων, καθώς και εναλλακτικών διαδικασιών σε περίπτωση τεχνικής αδυναμίας

27.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 267/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1217 ΤΗΣ ΕΠΙΤΡΟΠΗΣ
         της 26ης Ιουλίου 2021
         για τη θέσπιση κανόνων και προϋποθέσεων για την πραγματοποίηση αναζητήσεων επαλήθευσης από μεταφορείς, διατάξεων για την προστασία και ασφάλεια των δεδομένων στο σύστημα επαλήθευσης ταυτότητας των μεταφορέων, καθώς και εναλλακτικών διαδικασιών σε περίπτωση τεχνικής αδυναμίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1240 του Ευρωπαϊκού Κοινοβουλίου και του Συμβουλίου, της 12ης Σεπτεμβρίου 2018, για τη θέσπιση Ευρωπαϊκού Συστήματος Πληροφοριών και Αδειοδότησης Ταξιδιού (ETIAS), καθώς και για την τροποποίηση των κανονισμών (ΕΕ) αριθ. 1077/2011, (ΕΕ) αριθ. 515/2014, (ΕΕ) 2016/399, (ΕΕ) 2016/1624 και (ΕΕ) 2017/2226 (1), και ιδίως το άρθρο 45 παράγραφοι 2 και 3 και το άρθρο 46 παράγραφος 4,
         Εκτιμώντας τα ακόλουθα:
         
                     (1)
                  
                  
                     O κανονισμός (ΕΕ) 2018/1240 θεσπίζει το Ευρωπαϊκό Σύστημα Πληροφοριών και Άδειας Ταξιδιού (ETIAS) που εφαρμόζεται στους υπηκόους τρίτων χωρών που δεν υποχρεούνται να διαθέτουν θεώρηση για να εισέλθουν στην επικράτεια των κρατών μελών.
                  
               
                     (2)
                  
                  
                     Σκοπός του παρόντος κανονισμού είναι η θέσπιση κανόνων και προϋποθέσεων για την πραγματοποίηση αναζητήσεων επαλήθευσης από μεταφορείς, καθώς και η θέσπιση διατάξεων για την προστασία και ασφάλεια των δεδομένων στο σύστημα επαλήθευσης ταυτότητας των μεταφορέων και εναλλακτικών διαδικασιών σε περίπτωση τεχνικής αδυναμίας. Οι υποχρεώσεις που καθορίζονται στον παρόντα κανονισμό εφαρμόζονται στους αερομεταφορείς, τους θαλάσσιους μεταφορείς και τους διεθνείς μεταφορείς που μεταφέρουν ομάδες οδικώς με τουριστικά λεωφορεία, οι οποίοι εισέρχονται στο έδαφος κρατών μελών.
                  
               
                     (3)
                  
                  
                     Σύμφωνα με το άρθρο 45 παράγραφος 1 του κανονισμού (ΕΕ) 2018/1240, αερομεταφορείς, θαλάσσιοι μεταφορείς και διεθνείς μεταφορείς που μεταφέρουν ομάδες οδικώς με τουριστικά λεωφορεία πρέπει να πραγματοποιούν αναζήτηση στο σύστημα πληροφοριών ETIAS προκειμένου να επαληθεύουν αν υπήκοοι τρίτων χωρών που υπόκεινται σε υποχρέωση άδειας ταξιδιού έχουν στην κατοχή τους έγκυρη άδεια ταξιδιού. Η εν λόγω αναζήτηση πρέπει να πραγματοποιείται μέσω ασφαλούς πρόσβασης στην πύλη των μεταφορέων.
                  
               
                     (4)
                  
                  
                     Οι μεταφορείς θα πρέπει να έχουν πρόσβαση στη διεπαφή των μεταφορέων μέσω ενός συστήματος επαλήθευσης ταυτότητας. Ο παρών κανονισμός θα πρέπει να προβλέπει κανόνες για την προστασία και ασφάλεια των δεδομένων που εφαρμόζονται στο σύστημα επαλήθευσης σύμφωνα με το άρθρο 45 παράγραφος 3 του κανονισμού (ΕΕ) 2018/1240 ώστε να καθίσταται δυνατή η αποκλειστική πρόσβαση των μεταφορέων στην πύλη των μεταφορέων.
                  
               
                     (5)
                  
                  
                     Για να εκπληρώσουν την υποχρέωσή τους, η πρόσβαση στην πύλη των μεταφορέων θα πρέπει να παρέχεται σε μεταφορείς που δραστηριοποιούνται και μεταφέρουν επιβάτες στο έδαφος των κρατών μελών.
                  
               
                     (6)
                  
                  
                     Θα πρέπει να θεσπιστούν τεχνικοί κανόνες σχετικά με τον μορφότυπο των μηνυμάτων και το σύστημα επαλήθευσης ώστε οι μεταφορείς να έχουν τη δυνατότητα να συνδέονται και να χρησιμοποιούν την πύλη των μεταφορέων που θα καθοριστεί στις τεχνικές κατευθυντήριες γραμμές, οι οποίες εντάσσονται στις τεχνικές προδιαγραφές που αναφέρονται στο άρθρο 73 του κανονισμού (ΕΕ) 2018/1240, που αναμένεται να εγκριθούν από τον Οργανισμό της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA).
                  
               
                     (7)
                  
                  
                     Οι μεταφορείς θα πρέπει να μπορούν να δηλώνουν ότι οι επιβάτες δεν εμπίπτουν στο πεδίο εφαρμογής του κανονισμού (ΕΕ) 2018/1240 και σε αυτήν την περίπτωση θα πρέπει να λαμβάνουν από την πύλη των μεταφορέων την αυτόματη απάντηση «Άνευ αντικειμένου», χωρίς να πραγματοποιούν αναζήτηση στη βάση δεδομένων μόνο για ανάγνωση και χωρίς καταχώριση δεδομένων.
                  
               
                     (8)
                  
                  
                     Ο παρών κανονισμός θα πρέπει να εφαρμόζεται σε αερομεταφορείς, θαλάσσιους μεταφορείς και διεθνείς μεταφορείς που μεταφέρουν ομάδες οδικώς με τουριστικά λεωφορεία, οι οποίοι εισέρχονται στο έδαφος κρατών μελών. Οι συνοριακοί έλεγχοι για την είσοδο στο έδαφος των κρατών μελών μπορούν να προηγούνται της επιβίβασης. Στις περιπτώσεις αυτές, οι μεταφορείς θα πρέπει να απαλλάσσονται από την υποχρέωση επαλήθευσης της κατάστασης της άδειας ταξιδιού των ταξιδιωτών.
                  
               
                     (9)
                  
                  
                     Σύμφωνα με το άρθρο 83 του κανονισμού (ΕΕ) 2018/1240, κατά τη διάρκεια της μεταβατικής περιόδου και της περιόδου χάριτος, οι κανόνες που εφαρμόζονται στους μεταφορείς θα πρέπει να προσαρμόζονται στις ιδιαιτερότητες των εν λόγω περιόδων. Κατά τη μεταβατική περίοδο, θα πρέπει να επιτρέπεται στους ταξιδιώτες να εισέρχονται χωρίς άδεια ταξιδιού, καθώς η εν λόγω άδεια θα πρέπει να είναι προαιρετική. Η μεταβατική περίοδος ακολουθείται από μια περίοδο χάριτος, κατά την οποία θα πρέπει να επιτρέπεται στους ταξιδιώτες να εισέρχονται στο έδαφος Σένγκεν χωρίς άδεια ταξιδιού εφόσον πρόκειται για το πρώτο ταξίδι τους κατά τη διάρκεια της περιόδου χάριτος.
                  
               
                     (10)
                  
                  
                     Για να διασφαλίζεται ότι οι αναζητήσεις επαλήθευσης βασίζονται στις πλέον επικαιροποιημένες πληροφορίες, θα πρέπει να πραγματοποιούνται το νωρίτερο 48 ώρες πριν από την προγραμματισμένη ώρα αναχώρησης.
                  
               
                     (11)
                  
                  
                     Οι επιβάτες οι οποίοι υποχρεούνται να διαθέτουν έγκυρη άδεια ταξιδιού θα πρέπει να θεωρούνται ότι διαθέτουν την εν λόγω άδεια εφόσον οι μεταφορείς πραγματοποίησαν αναζήτηση στη διεπαφή των μεταφορέων εντός 48 πριν από την προγραμματισμένη ώρα αναχώρησης και έλαβαν την απάντηση «ΟΚ». Ενδέχεται να υπάρχουν περιπτώσεις στις οποίες ο μεταφορέας δεν μπορεί να προχωρήσει στην αναζήτηση που αναφέρεται στο άρθρο 45 παράγραφος 1 του κανονισμού (ΕΕ) 2018/1240 λόγω τεχνικής βλάβης που προκλήθηκε σε οποιοδήποτε μέρος του Ευρωπαϊκού Συστήματος Πληροφοριών και Αδειοδότησης Ταξιδιού. Προκειμένου να περιοριστούν οι πιθανές αρνητικές επιπτώσεις παρόμοιας βλάβης, είναι αναγκαίο να θεσπιστούν λεπτομερείς κανόνες για εναλλακτικές διαδικασίες, όπως προβλέπεται στο άρθρο 46 του κανονισμού (ΕΕ) 2018/1240.
                  
               
                     (12)
                  
                  
                     Για να διασφαλίζεται ότι τα δεδομένα στα οποία έχουν πρόσβαση οι μεταφορείς είναι ακριβή και συνεπή με τα δεδομένα που είναι αποθηκευμένα στο Ευρωπαϊκό Σύστημα Πληροφοριών και Αδειοδότησης Ταξιδιού, η βάση δεδομένων μόνο για ανάγνωση που αναφέρεται στο άρθρο 45 παράγραφος 4 του κανονισμού (ΕΕ) 2018/1240 θα πρέπει να ενημερώνεται όπως κρίνεται απαραίτητο.
                  
               
                     (13)
                  
                  
                     Η Επιτροπή, ο eu-LISA και τα κράτη μέλη θα πρέπει να μεριμνούν ώστε όλοι οι γνωστοί μεταφορείς να ενημερώνονται σχετικά με το πώς και πότε μπορούν να εγγραφούν. Μετά την επιτυχή ολοκλήρωση της εγγραφής, καθώς και, κατά περίπτωση, την επιτυχή ολοκλήρωση των δοκιμών, ο eu-LISA θα πρέπει να συνδέσει τον μεταφορέα με τη διεπαφή των μεταφορέων.
                  
               
                     (14)
                  
                  
                     Οι μεταφορείς θα πρέπει να έχουν πρόσβαση σε διαδικτυακό έντυπο σε δημόσιο δικτυακό τόπο με το οποίο θα μπορούν να ζητούν υποστήριξη. Όταν ζητούν υποστήριξη, οι μεταφορείς θα πρέπει να λαμβάνουν αποδεικτικό παραλαβής στο οποίο θα αναγράφεται ένας αριθμός εισιτηρίου υποστήριξης. Ο eu-LISA ή η κεντρική μονάδα ETIAS μπορούν να επικοινωνούν με τους μεταφορείς που έχουν λάβει εισιτήριο υποστήριξης με κάθε αναγκαίο μέσο, μεταξύ άλλων και τηλεφωνικά, προκειμένου να παρέχουν την κατάλληλη απάντηση.
                  
               
                     (15)
                  
                  
                     Ο παρών κανονισμός ισχύει με την επιφύλαξη της εφαρμογής της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου (2).
                  
               
                     (16)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση του κανονισμού (ΕΕ) 2018/1240 και δεν δεσμεύεται από αυτόν ούτε υπόκειται στην εφαρμογή του. Ωστόσο, επειδή ο κανονισμός (ΕΕ) 2018/1240 αναπτύσσει περαιτέρω το κεκτημένο του Σένγκεν, η Δανία κοινοποίησε στις 21 Δεκεμβρίου 2018, σύμφωνα με το άρθρο 4 του εν λόγω πρωτοκόλλου, την απόφασή της να εφαρμόζει τον κανονισμό (ΕΕ) 2018/1240 στο εθνικό της δίκαιο.
                  
               
                     (17)
                  
                  
                     Ο παρών κανονισμός συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία (3). Ως εκ τούτου, η Ιρλανδία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
                  
               
                     (18)
                  
                  
                     Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (4), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο της Α της απόφασης 1999/437/ΕΚ του Συμβουλίου (5).
                  
               
                     (19)
                  
                  
                     Όσον αφορά την Ελβετία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (6), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου σε συνδυασμό με το άρθρο 3 της απόφασης 2008/146/ΕΚ του Συμβουλίου (7).
                  
               
                     (20)
                  
                  
                     Όσον αφορά το Λιχτενστάιν, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν (8), οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου, σε συνδυασμό με το άρθρο 3 της απόφασης 2011/350/ΕΕ του Συμβουλίου (9).
                  
               
                     (21)
                  
                  
                     Όσον αφορά την Κύπρο, τη Βουλγαρία, τη Ρουμανία και την Κροατία, ο παρών κανονισμός συνιστά πράξη που βασίζεται στο κεκτημένο του Σένγκεν ή συνδέεται άλλως με αυτό, κατά την έννοια, αντιστοίχως, του άρθρου 3 παράγραφος 1 της πράξης προσχώρησης του 2003, του άρθρου 4 παράγραφος 1 της πράξης προσχώρησης του 2005 και του άρθρου 4 παράγραφος 1 της πράξης προσχώρησης του 2011.
                  
               
                     (22)
                  
                  
                     Ζητήθηκε η γνώμη του Ευρωπαίου Επόπτη Προστασίας Δεδομένων σύμφωνα με το άρθρο 42 παράγραφος 1 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (10), ο οποίος γνωμοδότησε στις 30 Απριλίου 2021.
                  
               
                     (23)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής έξυπνης διαχείρισης συνόρων (ETIAS),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός θεσπίζει:
            
                        α)
                     
                     
                        τους λεπτομερείς κανόνες και προϋποθέσεις για τη λειτουργία της πύλης των μεταφορέων και τους κανόνες για την προστασία και ασφάλεια των δεδομένων οι οποίοι εφαρμόζονται στην πύλη των μεταφορέων που προβλέπεται στο άρθρο 45 παράγραφος 2 του κανονισμού (ΕΕ) 2018/1240·
                     
                  
                        β)
                     
                     
                        σύστημα επαλήθευσης για τους μεταφορείς, το οποίο τους παρέχει τη δυνατότητα να εκπληρώνουν τις υποχρεώσεις τους δυνάμει του άρθρου 45 παράγραφος 3 του κανονισμού (ΕΕ) 2018/1240, καθώς και λεπτομερείς κανόνες και προϋποθέσεις σχετικά με την εγγραφή των μεταφορέων προκειμένου να αποκτήσουν πρόσβαση στο σύστημα επαλήθευσης·
                     
                  
                        γ)
                     
                     
                        λεπτομέρειες σχετικά με τις διαδικασίες που πρέπει να ακολουθούνται όταν είναι τεχνικά αδύνατο για έναν μεταφορέα να έχει πρόσβαση στην πύλη των μεταφορέων, σύμφωνα με το άρθρο 46 παράγραφος 4 του κανονισμού (ΕΕ) 2018/1240.
                     
                  
         
            Άρθρο 2
            Ορισμοί
            Για τους σκοπούς του παρόντος κανονισμού:
            
                        1)
                     
                     
                        «διεπαφή μεταφορέων»: η πύλη των μεταφορέων που αναμένεται να αναπτυχθεί από τον eu-LISA σύμφωνα με το άρθρο 73 παράγραφος 3 του κανονισμού (ΕΕ) 2018/1240 και η οποία συνίσταται σε μια διεπαφή ΤΠ συνδεδεμένη με μια βάση δεδομένων μόνο για ανάγνωση·
                     
                  
                        2)
                     
                     
                        «τεχνικές κατευθυντήριες γραμμές»: το τμήμα των τεχνικών προδιαγραφών που αναφέρονται στο άρθρο 73 παράγραφος 3 του κανονισμού (ΕΕ) 2018/1240, που είναι σημαντικό για τους μεταφορείς για την υλοποίηση του συστήματος επαλήθευσης και την ανάπτυξη του μορφότυπου των μηνυμάτων της διεπαφής προγραμματισμού εφαρμογών που αναφέρεται στο άρθρο 4 παράγραφος 2 στοιχείο α)·
                     
                  
                        3)
                     
                     
                        «δεόντως εξουσιοδοτημένο προσωπικό»: φυσικά πρόσωπα που είναι υπάλληλοι ή συμβασιούχοι υπάλληλοι του μεταφορέα ή άλλων νομικών ή φυσικών προσώπων υπό τη διεύθυνση ή εποπτεία του εν λόγω μεταφορέα, στα οποία έχουν ανατεθεί καθήκοντα επαλήθευσης της κατάστασης των επιβατών εξ ονόματος του μεταφορέα, σύμφωνα με το άρθρο 45 παράγραφος 1 του κανονισμού (ΕΕ) 2018/1240.
                     
                  
         
            Άρθρο 3
            Υποχρεώσεις των μεταφορέων
            
               1.   Οι μεταφορείς πραγματοποιούν αναζήτηση (στο εξής: αναζήτηση επαλήθευσης), όπως αναφέρεται το άρθρο 45 παράγραφος 1 του κανονισμού (ΕΕ) 2018/1240, μέσω της διεπαφής των μεταφορέων.
            
            
               2.   Η αναζήτηση επαλήθευσης πραγματοποιείται το νωρίτερο 48 ώρες πριν από την προγραμματισμένη ώρα αναχώρησης.
            
            
               3.   Οι μεταφορείς διασφαλίζουν ότι μόνο δεόντως εξουσιοδοτημένο προσωπικό έχει πρόσβαση στη διεπαφή των μεταφορέων. Οι μεταφορείς θεσπίζουν τουλάχιστον τους ακόλουθους μηχανισμούς:
               
                           α)
                        
                        
                           φυσικούς και λογικούς μηχανισμούς ελέγχου της πρόσβασης για την αποτροπή μη εξουσιοδοτημένης πρόσβασης στην υποδομή ή τα συστήματα που χρησιμοποιούν οι μεταφορείς·
                        
                     
                           β)
                        
                        
                           επαλήθευση ταυτότητας·
                        
                     
                           γ)
                        
                        
                           καταγραφή δεδομένων για τη διασφάλιση της ιχνηλασιμότητας της πρόσβασης·
                        
                     
                           δ)
                        
                        
                           τακτική επανεξέταση των δικαιωμάτων πρόσβασης.
                        
                     
         
         
            Άρθρο 4
            Σύνδεση και πρόσβαση στη διεπαφή των μεταφορέων
            
               1.   Οι μεταφορείς συνδέονται στη διεπαφή των μεταφορέων μέσω ενός από τους ακόλουθους τρόπους:
               
                           α)
                        
                        
                           ειδικής σύνδεσης σε δίκτυο·
                        
                     
                           β)
                        
                        
                           σύνδεσης στο διαδίκτυο.
                        
                     
            
               2.   Οι μεταφορείς αποκτούν πρόσβαση στη διεπαφή των μεταφορέων μέσω ενός από τους ακόλουθους τρόπους:
               
                           α)
                        
                        
                           διεπαφής συστήματος με σύστημα (διεπαφή προγραμματισμού εφαρμογών)·
                        
                     
                           β)
                        
                        
                           διαδικτυακής διεπαφής (φυλλομετρητή)·
                        
                     
                           γ)
                        
                        
                           εφαρμογής για κινητές συσκευές.
                        
                     
         
         
            Άρθρο 5
            Αναζητήσεις
            
               1.   Για να πραγματοποιήσει μια αναζήτηση επαλήθευσης, ο μεταφορέας παρέχει τα ακόλουθα στοιχεία ταξιδιώτη:
               
                           α)
                        
                        
                           επώνυμο· όνομα/-τα·
                        
                     
                           β)
                        
                        
                           ημερομηνία γέννησης, φύλλο και ιθαγένεια·
                        
                     
                           γ)
                        
                        
                           είδος και αριθμό του ταξιδιωτικού εγγράφου και κωδικό τριών γραμμάτων της χώρας έκδοσης του ταξιδιωτικού εγγράφου·
                        
                     
                           δ)
                        
                        
                           ημερομηνία λήξης της ισχύος του ταξιδιωτικού εγγράφου·
                        
                     
                           ε)
                        
                        
                           προγραμματισμένη ημέρα άφιξης στα σύνορα του κράτους μέλους εισόδου·
                        
                     
                           στ)
                        
                        
                           ένα από τα ακόλουθα:
                           
                                       i)
                                    
                                    
                                       το κράτος μέλος στο οποίο έχει προγραμματιστεί η είσοδος·
                                    
                                 
                                       ii)
                                    
                                    
                                       εφόσον είναι δυνατό να προσδιοριστεί το κράτος μέλος στο οποίο έχει προγραμματιστεί η είσοδος, αερολιμένα του κράτους μέλους εισόδου.
                                    
                                 
                     
                           ζ)
                        
                        
                           τις λεπτομέρειες (τοπική ημερομηνία και ώρα της προγραμματισμένης αναχώρησης, αναγνωριστικός αριθμός, εφόσον διατίθεται, ή άλλο μέσο αναγνώρισης της μεταφοράς) του μέσου μεταφοράς που χρησιμοποιείται για την πρόσβαση στο έδαφος κράτους μέλους.
                        
                     
            
               2.   Για τον σκοπό της παροχής των πληροφοριών που αναφέρονται στην παράγραφο 1 στοιχεία α) έως δ), οι μεταφορείς μπορούν να σαρώνουν τη μηχανικώς αναγνώσιμη ζώνη του ταξιδιωτικού εγγράφου.
            
            
               3.   Όταν ο επιβάτης απαλλάσσεται από το πεδίο εφαρμογής του κανονισμού (ΕΕ) 2018/1240 σύμφωνα με το άρθρο 2 του εν λόγω κανονισμού ή στην περίπτωση διέλευσης από αερολιμένα, ο μεταφορέας το διευκρινίζει στην αναζήτηση επαλήθευσης.
            
            
               4.   Οι μεταφορείς μπορούν να πραγματοποιούν αναζήτηση επαλήθευσης για έναν ή περισσότερους επιβάτες. Η διεπαφή των μεταφορέων περιλαμβάνει την απάντηση που αναφέρεται στο άρθρο 6 για κάθε επιβάτη που περιλαμβάνεται στην αναζήτηση.
            
         
         
            Άρθρο 6
            Απάντηση
            
               1.   Όταν ο επιβάτης απαλλάσσεται από το πεδίο εφαρμογής του κανονισμού (ΕΕ) 2018/1240 σύμφωνα με το άρθρο 2 του εν λόγω κανονισμού ή στην περίπτωση διέλευσης από αερολιμένα, εμφανίζεται η απάντηση «Άνευ αντικειμένου». Σε όλες τις υπόλοιπες περιπτώσεις, εμφανίζεται η απάντηση «ΟΚ» ή «Νοt ΟΚ».
               Όταν η αναζήτηση επαλήθευσης επιστρέφει απάντηση «Not OK», διευκρινίζεται ότι η απάντηση προέρχεται από το Ευρωπαϊκό Σύστημα Πληροφοριών και Αδειοδότησης Ταξιδιού.
            
            
               2.   Κατά τη διάρκεια της μεταβατικής περιόδου που αναφέρεται στο άρθρο 83 παράγραφος 1 του κανονισμού (ΕΕ) 2018/1240, οι απαντήσεις στις αναζητήσεις επαλήθευσης καθορίζονται σύμφωνα με τους ακόλουθους κανόνες:
               
                           α)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού κατά την ημερομηνία εισόδου: ΟΚ·
                        
                     
                           β)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου: ΟΚ·
                        
                     
                           γ)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου αλλά ο μεταφορέας επιβεβαιώσει κατά την αναζήτηση επαλήθευσης ότι πληρούνται οι προϋποθέσεις που αναφέρονται στην παράγραφο 1 πρώτο εδάφιο: Άνευ αντικειμένου·
                        
                     
                           δ)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και το κράτος μέλος εισόδου αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: ΟΚ·
                        
                     
                           ε)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και το κράτος μέλος εισόδου δεν αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: ΟΚ.
                        
                     
            
               3.   Κατά τη διάρκεια της περιόδου χάριτος που αναφέρεται στο άρθρο 83 παράγραφος 3 του κανονισμού (ΕΕ) 2018/1240, οι απαντήσεις στις αναζητήσεις καθορίζονται σύμφωνα με τους ακόλουθους κανόνες:
               
                           α)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού κατά την ημερομηνία εισόδου: ΟΚ·
                        
                     
                           β)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου και είναι η πρώτη φορά από το τέλος της μεταβατικής περιόδου που ο υπήκοος τρίτης χώρας εισέρχεται στο έδαφος κράτους μέλους που χρησιμοποιεί το σύστημα εισόδου/εξόδου (ΣΕΕ): ΟΚ·
                        
                     
                           γ)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και είναι η πρώτη φορά από το τέλος της μεταβατικής περιόδου που ο υπήκοος τρίτης χώρας εισέρχεται στο έδαφος κράτους μέλους που χρησιμοποιεί το σύστημα εισόδου/εξόδου και το κράτος μέλος εισόδου αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: ΟΚ·
                        
                     
                           δ)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και είναι η δεύτερη ή πολλοστή φορά από το τέλος της μεταβατικής περιόδου που ο υπήκοος τρίτης χώρας εισέρχεται στο έδαφος κράτους μέλους που χρησιμοποιεί το σύστημα εισόδου/εξόδου και το κράτος μέλος εισόδου αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: ΟΚ·
                        
                     
                           ε)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου και είναι η δεύτερη ή πολλοστή φορά από το τέλος της μεταβατικής περιόδου που ο υπήκοος τρίτης χώρας εισέρχεται στο έδαφος κράτους μέλους που χρησιμοποιεί το σύστημα εισόδου/εξόδου: Not ΟΚ·
                        
                     
                           στ)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου αλλά ο μεταφορέας επιβεβαιώσει κατά την αναζήτηση επαλήθευσης ότι πληρούνται οι προϋποθέσεις που αναφέρονται στην παράγραφο 1 πρώτο εδάφιο: Άνευ αντικειμένου·
                        
                     
                           ζ)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και είναι η πρώτη φορά από το τέλος της μεταβατικής περιόδου που ο υπήκοος τρίτης χώρας εισέρχεται στο έδαφος κράτους μέλους που χρησιμοποιεί το σύστημα εισόδου/εξόδου και το κράτος μέλος εισόδου δεν αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: ΟΚ·
                        
                     
                           η)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και είναι η δεύτερη ή πολλοστή φορά από το τέλος της μεταβατικής περιόδου που ο υπήκοος τρίτης χώρας εισέρχεται στο έδαφος κράτους μέλους που χρησιμοποιεί το ΣΕΕ και το κράτος μέλος εισόδου δεν αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: Not ΟΚ·
                        
                     
                           θ)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου και εισέρχεται στο έδαφος κράτους μέλους που δεν χρησιμοποιεί το σύστημα εισόδου/εξόδου: Not OK.
                        
                     
            
               4.   Μετά τη λήξη της περιόδου χάριτος που αναφέρεται στο άρθρο 83 παράγραφος 3 του κανονισμού (ΕΕ) 2018/1240, οι απαντήσεις στις αναζητήσεις καθορίζονται σύμφωνα με τους ακόλουθους κανόνες:
               
                           α)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού κατά την ημερομηνία εισόδου: ΟΚ·
                        
                     
                           β)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου: Not ΟΚ·
                        
                     
                           γ)
                        
                        
                           αν ο υπήκοος τρίτης χώρας δεν είναι κάτοχος έγκυρης άδειας ταξιδιού κατά την ημερομηνία εισόδου αλλά ο μεταφορέας επιβεβαιώσει κατά την αναζήτηση επαλήθευσης ότι πληρούνται οι προϋποθέσεις που αναφέρονται στην παράγραφο 1 πρώτο εδάφιο: Άνευ αντικειμένου·
                        
                     
                           δ)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και το κράτος μέλος εισόδου αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: ΟΚ·
                        
                     
                           ε)
                        
                        
                           αν ο υπήκοος τρίτης χώρας είναι κάτοχος έγκυρης άδειας ταξιδιού περιορισμένης εδαφικής ισχύος κατά την ημερομηνία εισόδου και το κράτος μέλος εισόδου δεν αντιστοιχεί με το κράτος μέλος της άδειας ταξιδιού περιορισμένης εδαφικής ισχύος: Not OK.
                        
                     
         
         
            Άρθρο 7
            Μορφότυπος των μηνυμάτων
            Ο eu-LISA καθορίζει στις τεχνικές κατευθυντήριες γραμμές τους μορφότυπους των δεδομένων και τη δομή των μηνυμάτων που χρησιμοποιούνται για τη διαβίβαση των αναζητήσεων επαλήθευσης και των απαντήσεων στις εν λόγω αναζητήσεις μέσω της διεπαφής των μεταφορέων. Ο eu-LISA περιλαμβάνει τουλάχιστον τους ακόλουθους μορφότυπους δεδομένων:
            
                        α)
                     
                     
                        UN/EDIFACΤ·
                     
                  
                        β)
                     
                     
                        PAXLST/CUSRES·
                     
                  
                        γ)
                     
                     
                        XML·
                     
                  
                        δ)
                     
                     
                        JSON.
                     
                  
         
            Άρθρο 8
            Απαιτήσεις που διέπουν την εξαγωγή δεδομένων για τη διεπαφή των μεταφορέων και ποιότητα των δεδομένων
            
               1.   Τα δεδομένα σχετικά με τις άδειες ταξιδιού που εκδίδονται, ακυρώνονται ή ανακαλούνται εξάγονται τακτικά και αυτόματα από το Ευρωπαϊκό Σύστημα Πληροφοριών και Αδειοδότησης Ταξιδιού και διαβιβάζονται στη βάση δεδομένων μόνο για ανάγνωση.
            
            
               2.   Κάθε εξαγωγή δεδομένων στη βάση δεδομένων μόνο για ανάγνωση δυνάμει της παραγράφου 1 καταχωρίζεται.
            
            
               3.   Ο eu-LISA είναι υπεύθυνος για την ασφάλεια της διεπαφής των μεταφορέων, την ασφάλεια των δεδομένων προσωπικού χαρακτήρα που περιλαμβάνει, τη διαδικασία εξαγωγής των δεδομένων από το Ευρωπαϊκό Σύστημα Πληροφοριών και Αδειοδότησης Ταξιδιού, καθώς και για τη διαβίβαση των δεδομένων που αναφέρονται στην παράγραφο 1 στη βάση δεδομένων μόνο για ανάγνωση.
            
            
               4.   Η διαβίβαση δεδομένων από τη βάση δεδομένων μόνο για ανάγνωση προς το Ευρωπαϊκό Σύστημα Πληροφοριών και Αδειοδότησης Ταξιδιού δεν είναι δυνατή.
            
         
         
            Άρθρο 9
            Σύστημα επαλήθευσης
            
               1.   Ο eu-LISA αναπτύσσει σύστημα επαλήθευσης λαμβάνοντας υπόψη πληροφορίες για τη διαχείριση κινδύνου και τις αρχές περί προστασίας των δεδομένων εκ σχεδιασμού και εξ ορισμού και παρέχοντας δυνατότητα εντοπισμού αυτού που κίνησε την αναζήτηση επαλήθευσης.
            
            
               2.   Οι λεπτομέρειες του συστήματος επαλήθευσης καθορίζονται στις τεχνικές κατευθυντήριες γραμμές.
            
            
               3.   Η δοκιμή του συστήματος επαλήθευσης πραγματοποιείται σύμφωνα με το άρθρο 12.
            
            
               4.   Όταν οι μεταφορείς εισέρχονται στη διεπαφή των μεταφορέων μέσω της διεπαφής προγραμματισμού εφαρμογών που αναφέρεται στο άρθρο 4 παράγραφος 2 στοιχείο α), το σύστημα επαλήθευσης εφαρμόζεται μέσω αμοιβαίας επαλήθευσης ταυτότητας.
            
         
         
            Άρθρο 10
            Εγγραφή στο σύστημα επαλήθευσης
            
               1.   Οι μεταφορείς που αναφέρονται στο άρθρο 45 παράγραφος 1 του κανονισμού (ΕΕ) 2018/1240 οι οποίοι δραστηριοποιούνται και μεταφέρουν επιβάτες στο έδαφος κρατών μελών υποχρεούνται να εγγραφούν πριν αποκτήσουν πρόσβαση στο σύστημα επαλήθευσης.
            
            
               2.   Ο eu-LISA διαθέτει έντυπο εγγραφής σε δημόσιο δικτυακό τόπο, το οποίο μπορεί να συμπληρωθεί διαδικτυακά. Η υποβολή του εντύπου εγγραφής είναι δυνατή μόνον εφόσον έχουν συμπληρωθεί σωστά όλα τα πεδία.
            
            
               3.   Το έντυπο εγγραφής περιλαμβάνει πεδία στα οποία οι μεταφορείς πρέπει να παρέχουν τις ακόλουθες πληροφορίες:
               
                           α)
                        
                        
                           την επίσημη επωνυμία του μεταφορέα, καθώς και τα στοιχεία επικοινωνίας του (διεύθυνση ηλεκτρονικού ταχυδρομείου, αριθμό τηλεφώνου και ταχυδρομική διεύθυνση)·
                        
                     
                           β)
                        
                        
                           τα στοιχεία επικοινωνίας του νόμιμου εκπροσώπου της εταιρείας που ζητά την εγγραφή, καθώς και των εναλλακτικών σημείων επαφής (ονόματα, αριθμοί τηλεφώνου, διευθύνσεις ηλεκτρονικού ταχυδρομείου και ταχυδρομικές διευθύνσεις), και τη λειτουργική διεύθυνση ηλεκτρονικού ταχυδρομείου και τα άλλα μέσα επικοινωνίας που προτίθεται να χρησιμοποιεί ο μεταφορέας για τους σκοπούς των άρθρων 13 και 14·
                        
                     
                           γ)
                        
                        
                           το κράτος μέλος ή η τρίτη χώρα που εξέδωσαν την καταχώριση της εταιρείας σε επίσημο μητρώο που αναφέρεται στην παράγραφο 6 και τον αριθμό της καταχώρισης, όπου διατίθεται·
                        
                     
                           δ)
                        
                        
                           όταν ο μεταφορέας έχει επισυνάψει, σύμφωνα με την παράγραφο 6, την καταχώριση της εταιρείας σε επίσημο μητρώο που εκδόθηκε από τρίτη χώρα, τα κράτη μέλη στα οποία δραστηριοποιείται ή προτίθεται να δραστηριοποιηθεί ο μεταφορέας εντός του επόμενου έτους.
                        
                     
            
               4.   Το έντυπο εγγραφής ενημερώνει τους μεταφορείς σχετικά με τις ελάχιστες απαιτήσεις ασφάλειας που διασφαλίζουν τη συμμόρφωση με τους ακόλουθους στόχους:
               
                           α)
                        
                        
                           προσδιορισμός και διαχείριση των κινδύνων ασφάλειας που σχετίζονται με τη σύνδεση στη διεπαφή των μεταφορέων·
                        
                     
                           β)
                        
                        
                           προστασία των περιβαλλόντων και των συσκευών που συνδέονται στη διεπαφή των μεταφορέων·
                        
                     
                           γ)
                        
                        
                           εντοπισμός, ανάλυση, αντιμετώπιση συμβάντων κυβερνοασφάλειας και ανάκαμψη από τα εν λόγω συμβάντα.
                        
                     
            
               5.   Στο έντυπο εγγραφής οι μεταφορείς δηλώνουν ότι:
               
                           α)
                        
                        
                           δραστηριοποιούνται και μεταφέρουν επιβάτες στο έδαφος των κρατών μελών ή προτίθενται να το πράξουν εντός των επόμενων έξι μηνών·
                        
                     
                           β)
                        
                        
                           θα εισέρχονται και θα χρησιμοποιούν τη διεπαφή των μεταφορέων σύμφωνα με τις ελάχιστες απαιτήσεις ασφάλειας που καθορίζονται στο έντυπο εγγραφής, σύμφωνα με την παράγραφο 4·
                        
                     
                           γ)
                        
                        
                           μόνο δεόντως εξουσιοδοτημένο προσωπικό θα έχει πρόσβαση στη διεπαφή των μεταφορέων.
                        
                     
            
               6.   Το έντυπο εγγραφής ζητά από τους μεταφορείς να επισυνάψουν ηλεκτρονικό αντίγραφο των ιδρυτικών τους πράξεων, περιλαμβανομένων των καταστατικών, καθώς και ηλεκτρονικό αντίγραφο του αποσπάσματος της καταχώρισης της εταιρείας σε επίσημο μητρώο είτε ενός τουλάχιστον κράτους μέλους, κατά περίπτωση, είτε τρίτης χώρας, συντεταγμένο ή επίσημα μεταφρασμένο σε μία επίσημη γλώσσα της Ένωσης ή των συνδεδεμένων χωρών Σένγκεν. Η καταχώριση της εταιρείας σε επίσημο μητρώο μπορεί να αντικατασταθεί από ηλεκτρονικό αντίγραφο άδειας λειτουργίας σε ένα ή περισσότερα κράτη μέλη, όπως το πιστοποιητικό αερομεταφορέα.
            
            
               7.   Το έντυπο εγγραφής γνωστοποιεί στους μεταφορείς ότι:
               
                           α)
                        
                        
                           υποχρεούνται να ενημερώνουν τον eu-LISA για κάθε αλλαγή που αφορά τις πληροφορίες των παραγράφων 3, 4 και 5 ή για περιπτώσεις τεχνικών αλλαγών που επηρεάζουν τη σύνδεση «συστήματος με σύστημα» στη διεπαφή των μεταφορέων και που ενδέχεται να απαιτούν επιπλέον δοκιμές σύμφωνα με το άρθρο 12, μέσω των καθορισμένων στοιχείων επικοινωνίας του eu-LISA που χρησιμοποιούνται για τον εν λόγω σκοπό·
                        
                     
                           β)
                        
                        
                           θα διαγραφούν αυτομάτως από το σύστημα επαλήθευσης σε περίπτωση που τα αρχεία καταχωρήσεων δείξουν ότι ο μεταφορέας δεν έχει χρησιμοποιήσει τη διεπαφή των μεταφορέων για διάστημα ενός έτους·
                        
                     
                           γ)
                        
                        
                           ενδέχεται να διαγραφούν από το σύστημα επαλήθευσης σε περίπτωση παράβασης των διατάξεων του παρόντος κανονισμού, των απαιτήσεων ασφάλειας που αναφέρονται στην παράγραφο 4 ή των τεχνικών κατευθυντήριων γραμμών, περιλαμβανομένης της περίπτωσης κατάχρησης της διεπαφής των μεταφορέων·
                        
                     
                           δ)
                        
                        
                           υποχρεούνται να ενημερώνουν τον eu-LISA σχετικά με οποιαδήποτε ενδεχόμενη παραβίαση των δεδομένων προσωπικού χαρακτήρα και να επανεξετάζουν τακτικά τα δικαιώματα πρόσβασης του εξουσιοδοτημένου προσωπικού τους.
                        
                     
            
               8.   Εφόσον το έντυπο εγγραφής υποβληθεί σωστά, ο eu-LISA εγγράφει τον μεταφορέα και του κοινοποιεί την εγγραφή του. Εφόσον το έντυπο εγγραφής δεν υποβληθεί σωστά, ο eu-LISA αρνείται την εγγραφή και κοινοποιεί στον μεταφορέα τους λόγους.
            
         
         
            Άρθρο 11
            Διαγραφή από το σύστημα επαλήθευσης
            
               1.   Όταν ο μεταφορέας ενημερώνει τον eu-LISA ότι πλέον δεν δραστηριοποιείται ή δεν μεταφέρει επιβάτες στο έδαφος των κρατών μελών, ο eu-LISA διαγράφει τον μεταφορέα.
            
            
               2.   Όταν τα αρχεία καταχωρίσεων καταδεικνύουν ότι ο μεταφορέας δεν έχει χρησιμοποιήσει τη διεπαφή των μεταφορέων για διάστημα ενός έτους, ο μεταφορέας διαγράφεται αυτομάτως.
            
            
               3.   Όταν ένας μεταφορέας δεν πληροί πλέον τις προϋποθέσεις που αναφέρονται στο άρθρο 10 παράγραφος 5 ή έχει άλλως παραβιάσει τις διατάξεις του παρόντος κανονισμού, τις απαιτήσεις ασφάλειας που αναφέρονται στο άρθρο 10 παράγραφος 4 ή τις τεχνικές κατευθυντήριες γραμμές, περιλαμβανομένης της περίπτωσης κατάχρησης της διεπαφής, ο eu-LISA μπορεί να διαγράψει τον μεταφορέα.
            
            
               4.   Ο eu-LISA ενημερώνει τον μεταφορέα για την πρόθεσή του να τον διαγράψει σύμφωνα με τις παραγράφους 1, 2 ή 3, καθώς και για τους λόγους της διαγραφής, έναν μήνα πριν από τη διαγραφή. Πριν από τη διαγραφή, ο eu-LISA παρέχει στον μεταφορέα τη δυνατότητα να υποβάλει γραπτές παρατηρήσεις.
            
            
               5.   Σε περίπτωση επιτακτικών ανησυχιών για την ασφάλεια των ΤΠ, μεταξύ άλλων όταν ο μεταφορέας δεν συμμορφώνεται με τις απαιτήσεις ασφάλειας που αναφέρονται στο άρθρο 10 παράγραφος 4 ή τις τεχνικές κατευθυντήριες γραμμές, ο eu-LISA αποσυνδέει αυτομάτως τον μεταφορέα. Ο eu-LISA ενημερώνει τον μεταφορέα σχετικά με την εν λόγω αποσύνδεση και τους λόγους της.
            
            
               6.   Στο μέτρο που ενδείκνυται, ο eu-LISA συνδράμει τους μεταφορείς που έχουν λάβει ειδοποίηση διαγραφής ή αποσύνδεσης ώστε να διορθώσουν τις ελλείψεις που οδήγησαν στην ειδοποίηση και, εφόσον είναι δυνατόν, για περιορισμένο χρονικό διάστημα και υπό αυστηρές προϋποθέσεις, παρέχει στους αποσυνδεδεμένους μεταφορείς τη δυνατότητα να πραγματοποιούν αναζητήσεις με άλλα μέσα πέραν αυτών που αναφέρονται στο άρθρο 4.
            
            
               7.   Οι αποσυνδεδεμένοι μεταφορείς μπορούν να συνδεθούν εκ νέου στη διεπαφή των μεταφορέων αφού οι ανησυχίες για την ασφάλεια που οδήγησαν στην αποσύνδεση αρθούν με επιτυχία. Οι διαγραμμένοι μεταφορείς μπορούν να υποβάλουν νέο αίτημα εγγραφής.
            
            
               8.   Ο eu-LISA διατηρεί ενημερωμένο αρχείο των εγγεγραμμένων μεταφορέων. Τα δεδομένα προσωπικού χαρακτήρα που περιέχονται στην εγγραφή ενός μεταφορέα διαγράφονται το αργότερο ένα έτος μετά τη διαγραφή του εν λόγω μεταφορέα.
            
            
               9.   Οποιαδήποτε στιγμή μετά την εγγραφή των μεταφορέων σύμφωνα με το άρθρο 10, ο eu-LISA μπορεί, ιδιαίτερα όταν υπάρχει εύλογη υπόνοια ότι ένας ή περισσότεροι μεταφορείς χρησιμοποιούν καταχρηστικά τη διεπαφή των μεταφορέων ή δεν πληρούν τις προϋποθέσεις που αναφέρονται στο άρθρο 10 παράγραφος 4, να πραγματοποιήσει έρευνες σε κράτη μέλη ή τρίτες χώρες.
            
            
               10.   Όταν το έντυπο εγγραφής που αναφέρεται στο άρθρο 10 παράγραφος 2 δεν είναι διαθέσιμο για παρατεταμένο χρονικό διάστημα, ο eu-LISA διασφαλίζει ότι η εγγραφή δυνάμει του εν λόγω άρθρου είναι δυνατή με άλλα μέσα.
            
         
         
            Άρθρο 12
            Ανάπτυξη, δοκιμές και σύνδεση της διεπαφής των μεταφορέων
            
               1.   Ο eu-LISA καθιστά διαθέσιμες στους μεταφορείς τις τεχνικές κατευθυντήριες γραμμές ώστε να μπορούν να αναπτύξουν και να δοκιμάζουν την οικεία διεπαφή των μεταφορέων.
            
            
               2.   Όταν οι μεταφορείς επιλέγουν να συνδέονται μέσω της διεπαφής προγραμματισμού εφαρμογών που αναφέρεται στο άρθρο 4 παράγραφος 2 στοιχείο α), δοκιμάζονται η εφαρμογή του μορφότυπου των μηνυμάτων που αναφέρεται στο άρθρο 7, καθώς και το σύστημα επαλήθευσης που αναφέρεται στο άρθρο 9.
            
            
               3.   Όταν οι μεταφορείς επιλέγουν να συνδέονται μέσω διαδικτυακής διεπαφής (φυλλομετρητή) ή εφαρμογής για φορητές συσκευές, κοινοποιούν στον eu-LISA ότι δοκίμασαν επιτυχώς τη σύνδεσή τους στη διεπαφή των μεταφορέων και ότι το δεόντως εξουσιοδοτημένο προσωπικό τους καταρτίστηκε επιτυχώς στη χρήση της διεπαφής των μεταφορέων.
            
            
               4.   Για τον σκοπό της παραγράφου 2, ο eu-LISA αναπτύσσει και καθιστά διαθέσιμα ένα σχέδιο και ένα περιβάλλον δοκιμών, καθώς και προσομοιωτή που παρέχουν στον eu-LISA και τους μεταφορείς τη δυνατότητα να δοκιμάζουν τη σύνδεση των μεταφορέων στη διεπαφή των μεταφορέων. Για τον σκοπό της παραγράφου 3, ο eu-LISA αναπτύσσει και καθιστά διαθέσιμο ένα περιβάλλον δοκιμών που παρέχει στους μεταφορείς τη δυνατότητα να καταρτίζουν το προσωπικό τους.
            
            
               5.   Μετά την επιτυχή ολοκλήρωση της διαδικασίας εγγραφής που αναφέρεται στο άρθρο 10, καθώς και την επιτυχή ολοκλήρωση των δοκιμών που αναφέρονται στην παράγραφο 2 του παρόντος άρθρου ή την παραλαβή της κοινοποίησης που αναφέρεται στην παράγραφο 3 του παρόντος άρθρου, ο eu-LISA συνδέει τον μεταφορέα με τη διεπαφή των μεταφορέων.
            
         
         
            Άρθρο 13
            Τεχνική αδυναμία
            
               1.   Όταν είναι τεχνικά αδύνατη η πραγματοποίηση αναζήτησης επαλήθευσης λόγω αστοχίας μιας συνιστώσας του Ευρωπαϊκού Συστήματος Πληροφοριών και Αδειοδότησης Ταξιδιού, εφαρμόζονται τα ακόλουθα:
               
                           α)
                        
                        
                           Όταν η αστοχία εντοπίζεται από έναν μεταφορέα, αυτός, αμέσως μόλις την αντιληφθεί, ενημερώνει την κεντρική μονάδα ETIAS χρησιμοποιώντας τα μέσα που αναφέρονται στο άρθρο 14.
                        
                     
                           β)
                        
                        
                           Όταν η αστοχία εντοπίζεται ή επιβεβαιώνεται από τον eu-LISA, η κεντρική μονάδα ETIAS ενημερώνει τους μεταφορείς σχετικά με την αστοχία μέσω ηλεκτρονικού ταχυδρομείου ή άλλου μέσου επικοινωνίας, αμέσως μόλις την αντιληφθεί, καθώς και σχετικά με τη διόρθωση της αστοχίας όταν το ζήτημα επιλυθεί.
                        
                     
            
               2.   Όταν είναι τεχνικά αδύνατο να πραγματοποιηθεί αναζήτηση επαλήθευσης για άλλους λόγους πλην της αστοχίας σε οποιαδήποτε συνιστώσα του συστήματος πληροφοριών ETIAS, ο μεταφορέας ενημερώνει την κεντρική μονάδα ETIAS χρησιμοποιώντας τα μέσα που αναφέρονται στο άρθρο 14.
            
            
               3.   Ο μεταφορέας ενημερώνει την κεντρική μονάδα ETIAS χρησιμοποιώντας τα μέσα που αναφέρονται στο άρθρο 14, αμέσως μόλις το ζήτημα επιλυθεί.
            
            
               4.   Για τον σκοπό του παρόντος άρθρου και του άρθρου 14, ο eu-LISA θέτει στη διάθεση της κεντρικής μονάδας ETIAS εργαλείο έκδοσης εισιτηρίων υποστήριξης. Το εν λόγω εργαλείο παρέχει πρόσβαση στο αρχείο καταχωρήσεων των μεταφορέων.
            
            
               5.   Η κεντρική μονάδα ETIAS βεβαιώνει την παραλαβή των κοινοποιήσεων που αναφέρονται στις παραγράφους 1 και 2.
            
         
         
            Άρθρο 14
            Παροχή υποστήριξης στους μεταφορείς
            
               1.   Προκειμένου να μπορούν να ζητούν υποστήριξη, διατίθεται για τους μεταφορείς σε δημόσιο δικτυακό τόπο, διαδικτυακό έντυπο που αποτελεί τμήμα ενός εργαλείου έκδοσης εισιτηρίων υποστήριξης.
               Το εν λόγω διαδικτυακό έντυπο δίνει στους μεταφορείς τη δυνατότητα να παρέχουν τουλάχιστον τις ακόλουθες πληροφορίες:
               
                           α)
                        
                        
                           τα στοιχεία ταυτοποίησης του μεταφορέα·
                        
                     
                           β)
                        
                        
                           περίληψη του αιτήματος·
                        
                     
                           γ)
                        
                        
                           αν το αίτημα είναι τεχνικής φύσης και, αν ναι, την ημερομηνία και την ώρα έναρξης του τεχνικού προβλήματος.
                        
                     
            
               2.   Η κεντρική μονάδα ETIAS αποστέλλει στους μεταφορείς αποδεικτικό παραλαβής του αιτήματος. Το εν λόγω αποδεικτικό περιέχει έναν αριθμό εισιτηρίου υποστήριξης.
            
            
               3.   Όταν το αίτημα για παροχή υποστήριξης είναι τεχνικής φύσης, η κεντρική μονάδα ETIAS αποστέλλει αίτημα στον eu-LISA. Ο eu-LISA είναι υπεύθυνος για την παροχή τεχνικής υποστήριξης στους μεταφορείς.
            
            
               4.   Όταν το αίτημα για παροχή υποστήριξης δεν είναι τεχνικής φύσης, η κεντρική μονάδα ETIAS συνδράμει τους μεταφορείς κατευθύνοντάς τους στις συναφείς πληροφορίες.
            
            
               5.   Όταν η υποβολή αιτήματος για παροχή υποστήριξης είναι τεχνικά αδύνατη μέσω της χρήσης του διαδικτυακού εντύπου, σύμφωνα με την παράγραφο 1, ο μεταφορέας μπορεί να χρησιμοποιεί τηλεφωνική γραμμή έκτακτης ανάγκης που συνδέεται με την κεντρική μονάδα ETIAS ή τον eu-LISA.
            
            
               6.   Η υποστήριξη από την κεντρική μονάδα ETIAS και τον eu-LISA είναι διαθέσιμη 24 ώρες το εικοσιτετράωρο 7 ημέρες την εβδομάδα και παρέχεται στην αγγλική γλώσσα.
            
            
               7.   Η κεντρική μονάδα ETIAS διαθέτει διαδικτυακά κατάλογο με συχνές ερωτήσεις και απαντήσεις που αφορούν τους μεταφορείς. Ο εν λόγω κατάλογος είναι διαθέσιμος σε όλες τις επίσημες γλώσσες της Ένωσης. Διατίθεται χωριστά από τις ερωτήσεις και απαντήσεις που αφορούν τους ταξιδιώτες.
            
         
         
            Άρθρο 15
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 26 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 236 της 19.9.2018, σ. 1.
         
            (2)  Οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158 της 30.4.2004, σ. 77).
         
            (3)  O παρών κανονισμός δεν εμπίπτει στο πεδίο των μέτρων που προβλέπονται στην απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
         
            (4)  ΕΕ L 176 της 10.7.1999, σ. 36.
         
            (5)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
         
            (6)  ΕΕ L 53 της 27.2.2008, σ. 52.
         
            (7)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
         
            (8)  ΕΕ L 160 της 18.6.2011, σ. 21.
         
            (9)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
         
            (10)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).